Diari Oficial de la Generalitat Valenciana


Sumari del DOGV 3403, del 30-12-1998 (1998/11647)

ORDRE de 17 de desembre de 1998, de la Conselleria de Benestar Social per la qual es convoquen tres beques per a la realització de pràctiques professionals d'informàtica.
--------------------------------------------------------------------------------------------------------------------------------------------------------------------------

### Dades del document

Número de DOGV
:   3403

Data del DOGV
:   30-12-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/11149


Data del document
:   17-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 17 de desembre de 1998, de la Conselleria de Benestar Social per la qual es convoquen tres beques per a la realització de pràctiques professionals d'informàtica. [1998/Q11180]
  
La Conselleria de Benestar Social, en el marc de la política dirigida a la millora i especialització d'estudiants universitaris, convoca la concessió de tres beques perquè puguen accedir a la realització de pràctiques professionals, d'informàtica, dins de l'àmbit de l'administració pública.
  
Aquesta actuació es troba recollida en els objectius i en les activitats del programa 311.10, Direcció i Serveis Generals.
  
En virtut de les facultats que em confereix el Decret 37/1997, de 26 de febrer, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que estableix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer
  
Procedir a la convocatòria de concurs públic per a la concessió de tres beques per a la realització de pràctiques professionals d'informàtica, en la Conselleria de Benestar Social.
  
Segon
  
Aprovar les bases que s'adjunten com a annex I d'aquesta ordre, per les quals s'ha de regir aquesta convocatòria.
  
Tercer
  
La concessió de les beques establides en aquesta ordre, estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de 1999. Una vegada aprovats els pressupostos de la Generalitat Valenciana per a l'esmentat exercici, si haguera previsió pressupostària per tal d'atendre aquestes ajudes, la Conselleria de Benestar Social publicarà en el Diari Oficial de la Generalitat Valenciana una resolució en què especificarà la línia de subvenció amb la qual es finançaran les beques i l'import global destinat a aquestes.
  
Quarta
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Cinqué
  
Contra aquesta ordre, que esgota la via administrativa, es podrà interposar recurs contenciós administratiu, d'acord amb el que estableix l'article 58 de la Llei Reguladora de la Jurisdicció Contenciosa Administrativa, de 27 de desembre de 1956, dins del termini de dos mesos comptadors des del dia de la seua publicació davant la Sala Contenciosa Administrativa del Tribunal Superior de Justícia de la Comunitat Valenciana, amb la comunicació prèvia a la Conselleria de Benestar Social, d'acord amb el que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 17 de desembre de 1998
  
La consellera de Benestar Social
  
MARCELA MIRÓ PÉREZ
  
ANNEX I
  
Bases de la convocatòria per a la concessió de tres beques per a la realització de pràctiques d'informàtica en la Conselleria de Benestar Social.
  
Primera. Objecte
  
Les beques tenen com a objecte el suport a diferents projectes informàtics que suposen la incorporació de noves tecnologies en la relació entre el ciutadà i l'administració.
  
Segona. Sol·licitants
  
Podran optar a les beques les persones que complisquen els requisits següents:
  
- Tenir aprovat el cinqué curs d'informàtica o telecomunicacions en qualsevol universitat espanyola.
  
Les persones beneficiàries d'aquesta subvenció no podran percebre simultàniament cap tipus de retribució econòmica fixa.
  
Tercera. Obligacions dels becaris o becaries
  
L'acceptació de la beca suposa l'adquisició dels compromisos següents:
  
1. Complir les bases de la convocatòria i la resta de normes que resulten d'aplicació, com a conseqüència d'aquesta.
  
2. Començar el gaudi de la beca el dia que s'assenyale.
  
3. Exercir l'activitat, objecte d'aquesta convocatòria, supervisada pel Servei d'Organització, Tècniques de Gestió i Informàtica.
  
4. Realitzar les comeses inherents a l'objecte de la beca, d'acord amb la distribució que organitze l'òrgan que exerceix la tutela, amb una horari màxim de 35 hores setmanals.
  
5. Presentar un informe dins dels 15 dies posteriors a l'acabament de cada semestral natural, que contindrà l'esment dels treball i d'estudis realitzats en el període.
  
6. Declaració d'estar al corrent de les obligacions tributàries i de la Seguretat Social.
  
L'incompliment pel becari o becària de les seues obligacions podrà donar lloc a la privació de la beca pel temps que falte per a gaudir-la, sense perjudici de la resta de responsabilitats que resulten exigibles.
  
Quarta. Durada, dotació, finançament i forma de pagament
  
L'import global de cada beca és de 150.000 pessetes mensuals brutes, amb un import total màxim de 1.800.000 pessetes cadascuna, tenint en compte el període de gaudi, que estaran subjectes a les retencions que corresponguen.
  
El període de durada de la beca serà des de l'endemà de la seua notificació fins al final de l'exercici econòmic de l'any 1999. No obstant això, aquest període es podrà prorrogar a l'exercici 2000 i fins un màxim de 12 mesos, inclòs el període de pròrroga, sempre que hi haja consignació pressupostària en l'exercici 2000.
  
La Generalitat contractarà una assegurança d'accidents i de malaltia per al becari o becaria, pel temps de durada de la beca, si no tinguera cobertes aquestes contingències.
  
La forma de pagament serà mensual, amb el certificat previ del secretari general de la bona marxa objecte de la beca.
  
Cinquena. Sol·licituds
  
Les persones aspirants a la beca presentaran, en el termini de 15 dies hàbils des de l'endemà de la publicació d'aquesta ordre en el Diari Oficial de la Generalitat Valenciana, una sol·licitud, segons model que es troba a l'annex II, els quals estaran a disposició de les persones interessades en el Registre General de la Conselleria de Benestar Social (passeig de l'Albereda 16, de València). Les persones candidates l'hauran de presentar en el mateix Registre General o trametre-ho per qualsevol de les formes que estableix l'article 38.4 de la Llei 30/1992, de 26 novembre, de Règim Jurídic de les Administracions Públiques i del Procediment Administratiu Comú, i es formalitzarà, juntament amb la fotocòpia compulsada del document nacional d'identitat (DNI), la documentació següent:
  
- Currículum, en què es farà constar les dades personals, acadèmiques i professionals.
  
- Fotocòpia compulsada del títol acadèmic, en el cas que haja estat expedit.
  
- Certificat de l'expedient acadèmic.
  
- Certificats o acreditacions de les circumstàncies que proven la preparació tècnica de la persona candidata.
  
- Declaració jurada que no té cap relació laboral fixa i que es troba al corrent de les seues obligacions fiscals i de la Seguretat Social.
  
- Declaració que no és beneficiari de cap beca d'igual o semblant activitat.
  
Sisena. Selecció
  
Per a l'examen de les sol·licituds de la beca es constituirà una comissió avaluadora, que elaborarà les oportunes propostes d'adjudicació de les beques, en el termini d'un mes des de l'acabament del termini de presentació de sol·licituds. Aquesta comissió estarà formada pel membres següents:
  
- El secretari general.
  
- El secretari general administratiu.
  
- Un tècnic del Gabinet de la consellera.
  
- El cap del Servei d'Organització, Tècniques de Gestió i Informàtica.
  
- Un tècnic del Servei d'Organització, Tècniques de Gestió i Informàtica.
  
Els membres de la comissió podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.
  
La Conselleria de Benestar Social es reserva la facultat de deixar deserta, totalment o parcialment, l'adjudicació de la beca convocada i d'interpretar el contingut d'aquestes bases.
  
La selecció dels becaris o becàries es realitzarà tenint en compte la puntuació obtinguda per l'aplicació del barem següent:
  
- Expedient acadèmic. Es valoraran tenint en compte la qualificació mitjana, fins a 4 punts d'acord amb el barem següent:
  
Aprovat: 1 punt.
  
Notable: 2 punts.
  
Excel·lent: 3 punts.
  
Matrícula d'honor: 4 punts.
  
Cursos, assistència a jornades i/o congressos, fins a 2 punts.
  
Experiència laboral en temes relacionats amb l'objecte de la convocatòria, com poden ser:
  
- Altres beques d'investigació.
  
- Treballs d'investigació.
  
- Experiència en treballs informàtics.
  
- Publicacions.
  
Màxim 2 punts.
  
Coneixements de valencià a nivell elemental, mitjà o superior, fins a 0,50 punts d'acord amb el barem següent:
  
Nivell elemental: 0,15 punts.
  
Nivell mitjà: 0,25 punts.
  
Nivell superior: 0,50 punts.
  
Coneixements d'altres idiomes, tenint especial consideració els oficials de la Unió Europea, fins a 0,50 punts.
  
El coneixement d'aquests idiomes s'acreditarà documentalment mitjançant certificats expedits pels centres oficialment reconeguts.
  
Entrevista, fins a un màxim de 3 punts, en què es valorarà els coneixements tècnics, i també l'experiència dels candidats o candidates.
  
No es valorarà cap mèrit que no estiga documentat com cal. La comissió avaluadora podrà establir, si correspon, una puntuació mínima per tal de poder accedir a la fase de l'entrevista, d'acord amb les sol·licituds presentades.
  
Setena. Concessió
  
Les beques s'adjudicaran mitjançant resolució de la consellera de Benestar Social, a la vista de la proposta de la comissió avaluadora, en el termini màxim d'un mes a partir de l'endemà de l'acabament de presentació de sol·licituds, la no resolució amb l'adjudicació dins del termini establit anteriorment, produirà l'efecte de desestimació pressumpta de les sol·licituds presentades.
  
La resolució de concessió es notificarà a les persones interessades i serà publicada en el Diari Oficial de la Generalitat Valenciana.
  
Vuitena. Obligacions, incidències i tutoria dels becaris o becaries
  
La beca és incompatible amb el gaudi de qualsevol altra beca o ajuda que es poguera concedir per aquesta o semblant activitat.
  
La condició de becari o becària no genera cap relació laboral ni administrativa amb la Generalitat Valenciana.
  
Els becaris o becàries, si fa el cas, hauran de presentar la documentació acreditativa del compliment de les seues obligacions fiscals i amb la Seguretat Social, i a més la documentació acreditativa que tenen cobertura sanitària.
  
La consellera de Benestar Social resoldrà les incidències que es produïsquen durant el període de gaudi de les beques i podrà deixar sense efecte aquestes, amb l'audiència prèvia de la persona interessada, en cas d'incompliment de les seues obligacions per part del becari o becària o quan no es realitze l'activitat que va motivar la concessió o deixe de complir els requisits exigits.
  
El cap del Servei d'Organització, Tècniques de Gestió i Informàtica de la Conselleria de Benestar Social ordenarà les activitats i establirà la dedicació dels becaris o becàries segons els criteris dels seus serveis i mitjans.
  
Davant les incidències, renúncies, abandonaments o incompliments que deixen vacant una beca, es cobrirà aquesta segons l'ordre establit en la bossa de reserva que resulte del procés de selecció.
  
ANNEX II
  
(nom i cognoms) ..., amb domicili a ..., carrer ..., núm. ..., amb DNI núm. ..., expedit a ..., data ..., telèfon ..., en nom meu, coneixent l'ordre publicada en el DOGV núm. ..., de data ..., per la qual la Conselleria de Benestar Social convoca 3 beques per a la realització de pràctiques professionals d'informàtica en la Conselleria de Benestar Social, i també les condicions establides en les bases, em compromet a acceptar-les, a assistir i a participar en els programes de treball que siguen establits, si sóc adjudicatari o adjudicatària, i declare que totes les dades personals, acadèmiques i professionals indicades en l'escrit són certes, i hi adjunte la documentació següent:
  
- Fotocòpia compulsada del document nacional d'identitat.
  
- Currículum.
  
- Certificat d'expedient acadèmic.
  
- Declaració jurada que no està gaudint de qualsevol altra beca o ajuda que es poguera concedir per aquesta o semblant activitat.
  
- Altres documents que acrediten la possessió de títols, cursos, seminaris, conferències, mèrits docents, d'investigació, etcètera o professionals que s'adjunten.
  
- Declaració jurada que no té cap relació laboral fixa i que es troba al corrent en les seues obligacions fiscals i de la Seguretat Social.
  
SOL·LICITA: Que s'admeta aquesta instància amb la seua documentació a l'efecte del que estableix la convocatòria de beques.
  
València, ... d ... de 199 ...
  
Firma de la persona interessada.